ตลาดหุ้นเอเชียปรับตัวลงเช้านี้ วิตกเหตุระเบิดที่เมืองแมนเชสเตอร์
ตลาดหุ้นเอเชียปรับตัวลงเช้านี้ วิตกเหตุระเบิดที่เมืองแมนเชสเตอร์ของอังกฤษ
23 พ.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนระมัดระวังการซื้อขายหลังจากมีรายงานว่า เกิดเหตุระเบิดที่แมนเชสเตอร์ อารีนา ซึ่งเป็นสถานที่จัดการแสดงคอนเสิร์ตในเมืองแมนเชสเตอร์ ประเทศอังกฤษ ซึ่งส่งผลให้มีผู้เสียชีวิตและบาดเจ็บจำนวนมาก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,647.74 จุด ลดลง 30.54 จุด, ดัชนี SSE Composite ตลาดหุ้นจีนเปิดวันนี้ที่ 3,069.39 จุด ลดลง 6.29 จุด, ดัชนี HSI ตลาดหุ้นฮ่องกงเปิดวันนี้ที่ 25,415.57 จุด เพิ่มขึ้น 24.23 จุด, ดัชนี TAIEX ตลาดหุ้นไต้หวันเปิดวันนี้ที่ 9,994.68 จุด ลดลง 2.58 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,308.69 จุด เพิ่มขึ้น 4.66 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,220.86 จุด เพิ่มขึ้น 7.29 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,775.58 จุด เพิ่มขึ้น 0.63 จุด
เจ้าหน้าที่ตำรวจอังกฤษเปิดเผยว่า ยอดผู้เสียชีวิตจากเหตุการณ์ระเบิดที่แมนเชสเตอร์ อารีนา ซึ่งเป็นสถานที่จัดการแสดงคอนเสิร์ตของนักร้องสาว อาเรียนา แกรนเด ล่าสุดอยู่ที่ 19 รายแล้ว ขณะที่มีผู้บาดเจ็บอีกประมาณ 50 ราย
ทั้งนี้เหตุการณ์ดังกล่าวเกิดขึ้นเมื่อเวลาประมาณ 22.30 น. ของเมื่อวานนี้ตามเวลาอังกฤษ หรือในช่วงเช้าวันนี้ตามเวลาไทย ขณะที่ประชาชนหลายพันคนได้เดินออกจากสถานที่จัดคอนเสิร์ต ส่วนนักร้องสาว อาเรียนา แกรนเด ปลอดภัยดี ขณะนี้ทางเจ้าหน้าที่ตำรวจกำลังตรวจสอบว่าเหตุการณ์ดังกล่าวเป็นการก่อการร้ายหรือไม่